## Salomé Pradas destaca que la formació de l’Ivaspe per a les escales de comandament i inspecció de bombers “augmentarà la seua capacitació i eficàcia en situacions d’emergència”

*** Pradas destaca “l’impuls decidit que el Consell donarà a l’Ivaspe per a dotar-lo dels recursos i organització necessaris”
* El temari d’este curs consta de 300 hores de formació teòrica i pràctica
* Aspiren a superar-lo comandaments dels consorcis d’Alacant i València i de l’Ajuntament d’Alacant**

La consellera de Justícia i Interior, Salomé Pradas, ha inaugurat este dilluns en l’Institut Valencià de Seguretat Pública i Emergències (Ivaspe) el ‘Curs selectiu de formació per al personal de l’escala de comandament i escala d’inspecció dels servicis de prevenció, extinció d’incendis i salvament de la Comunitat Valenciana’, que cursaran un total de 60 bombers.

Salomé Pradas ha destacat “la importància i exigència d’esta formació per a augmentar la capacitació i oferir les millors ferramentes que permeten actuar de la manera més eficaç davant de situacions d’emergència”. La consellera, que ha agraït en nom de la Generalitat la labor d’estos professionals, ha ressaltat durant la seua intervenció “l’impuls decidit que l’actual Consell donarà a l’Ivaspe per a dotar-lo dels recursos i l’organització necessaris amb la finalitat d’oferir la millor capacitació”.

El secretari autonòmic de Seguretat i Emergències, Emilio Argüeso, i la directora de l’Ivaspe, Sol Durá, també han participat en la inauguració d’este curs que consta de 300 hores. D’esta formació, la mitat és teòrica i l’altra mitat se centra en pràctiques, amb diferents exàmens i proves de superar per a aconseguir la condició de comandaments. En el curs participen bombers dels consorcis provincials d’Alacant i València i de l’Ajuntament d’Alacant.

**Un temari complet**

En el temari, que es desenrotllarà durant els pròxims mesos, els bombers aprofundiran en els plans d’emergència de la Comunitat Valenciana, i abordaran qüestions que van des d’incendis forestals fins a risc radiològic.

Es formaran sobre legislació i el marc competencial, comunicació i lideratge per a dirigir als equips de bombers, i també sobre noves tecnologies, des de drons a cartografia passant per les últimes novetats en comunicacions. De la mateixa manera disposaran d’un mòdul específic sobre investigació d’incendis.

L’Ivaspe és el centre de formació públic per a professionals de seguretat i emergències de la Comunitat Valenciana, amb una trajectòria de més de tres dècades. Al llarg de 2024 han passat ja per les seues aules prop de 3.000 policies, bombers i voluntaris de protecció civil.

Fecha: 16/09/2024